35.

Jilqa' l-istrateġija l-ġdida tal-kummerċ u l-investiment għall-Unjoni Ewropea, il-Kummerċ għal Kulħadd; jistieden lill-Kummissjoni tindirizza, fil-politika kummerċjali u ta' investiment u fl-FTA tagħha, l-isfidi assoċjati maż-żieda fil-GVCs billi tqis il-miżuri li ġejjin: a) it-tisħiħ ex ante ta' Valutazzjonijiet tal-Impatt tal-Kummerċ għas-Sostenibilità (TSIAs), billi jiżdiedu r-rekwiżiti ta' valutazzjoni dwar id-drittijiet tal-bniedem u dwar is-sessi, u jkunu disponibbli għall-pubbliku b'mod obbligatorju TSIAs ex post, bil-kontribut tas-soċjetà ċivili; b) l-implimentazzjoni bis-sħiħ tar-rakkomandazzjonijiet tal-Parlament tal-2010 u l-2016 fir-rigward tal-kapitoli dwar it-TSD fl-FTA, li jenħtieġ li jinkludu kapitoli dwar it-TSD komprensivi, infurzabbli u ambizzjużi u jitqiesu l-aspetti li ġejjin: i) impenn minn kull parti biex jirratifikaw u jimplimentaw it-tmien Konvenzjonijiet ILO fundamentali u l-erba' Konvenzjonijiet ILO ta' prijorità kif ukoll il-ftehimiet ambjentali multilaterali internazzjonali; ii) kopertura tal-klawsoli tad-drittijiet tal-bniedem u l-kapitoli dwar it-TSD mill-mekkaniżmi tas-soluzzjoni tat-tilwim ġenerali, b'kundizzjonijiet indaqs mal-partijiet l-oħra tal-ftehim; iii) il-possibilità ta' appell u lta' rimedju permezz ta' proċedura għall-ilmenti għas-sħab soċjali u s-soċjetà ċivili; iv) miżuri deterrenti effettivi: inkluż fil-forma ta' miżuri korrettivi pekunjarji, fil-każ ta' ksur gravi u ppruvat tad-dispożizzjonijiet dwar it-TSD; c) l-inklużjoni ta' dispożizzjonijiet infurzabbli kontra l-korruzzjoni u li jipproteġu lill-informaturi, fi ħdan il-kompetenza tal-UE, fl-FTA u l-ftehimiet ta' investiment futuri kollha; f'dan ir-rigward, jisħaq fuq il-fatt li l-partijiet firmatarji tal-ftehimiet kummerċjali u ta' investiment jenħtieġ li jieħdu miżuri biex jippromwovu l-parteċipazzjoni attiva tas-settur privat, tal-organizzazzjonijiet tas-soċjetà ċivili u tal-gruppi konsultattivi nazzjonali fl-implimentazzjoni tal-programmi u tal-klawsoli relatati mal-ġlieda kontra l-korruzzjoni fil-ftehmijiet kummerċjali u ta' investiment internazzjonali; d) l-inklużjoni tal-klawsoli ta' sospensjoni li jiffissaw livell minimu ta' standards soċjali, ambjentali u ta' sikurezza, inklużi s-saħħa u t-trattament xieraq tal-annimali, fl-FTA kollha tal-UE, u b'hekk jiġi prevenut li l-partijiet inaqqsu l-istandards soċjali, ambjentali u ta' sikurezza sabiex jippromwovu l-esportazzjonijiet u jattiraw l-investimenti; e) l-inklużjoni ta' dispożizzjonijiet dwar it-trasparenza fiskali (inklużi l-istandards ta' trasparenza ewlenin tal-OECD) u t-tisħiħ tal-kooperazzjoni fil-ġlieda kontra l-ħasil tal-flus, il-frodi fiskali u l-evażjoni u l-evitar tat-taxxa fl-FTA, li għandhom ikunu riflessi kif xieraq fir-rekwiżiti għall-ftuħ tas-suq għas-servizzi finanzjarji; f) is-suppliment għad-dispożizzjonijiet imsemmija kollha b'miżuri ta' sostenn għall-pajjiżi li qed jiżviluppaw u l-monitoraġġ rigoruż tal-implimentazzjoni tagħhom, inkluż permezz ta' kontributi mill-parlamenti nazzjonali u partijiet interessati inkluża s-soċjetà ċivili; g) żieda fir-rabta tal-prijoritajiet maqbula fuq livell bilaterali għall-implimentazzjoni tal-kapitoli dwar it-TSD tal-FTA u appoġġ finanzjarju mill-programmi ta' kooperazzjoni għall-iżvilupp tal-UE;